Norvegia, Irlanda și Spania au anunțat miercuri dimineață că vor recunoaște luna aceasta statul palestinian, în ciuda protestelor Israelului.
În ultimele săptămâni, Irlanda a discutat potențialul moment al recunoașterii statului palestinian într- o serie de întâlniri cu guvernele din Spania, Slovenia, Belgia, Norvegia și Malta, toate împărtășind părerea Irlandei că UE în ansamblu ar trebui să recunoască statul palestinian.
Irlanda a planificat miercuri dimineață să-și coordoneze anunțul în tandem cu mișcări similare în alte două capitale europene. Oficiali irlandezi au refuzat să-i identifice aceste două alte state, însă guvernul norvegian a confirmat ulterior că se va alătura Dublinului în această mișcare.
Data anunțului a fost stabilită pentru 28 mai.
Reacția Israel
Israel, anunță Reuters, și-a rechemat miercuri ambasadorii din Irlanda și Norvegia pentru „consultări urgente”, chiar înainte ca cele două guverne să anunțe recunoașterea oficială a unui stat palestinian.
„Astăzi, trimit un mesaj tranșant Irlandei și Norvegiei: Israelul nu va trece peste acest lucru în tăcere. Tocmai am ordonat revenirea ambasadorilor israelieni de la Dublin și Oslo în Israel pentru consultări suplimentare la Ierusalim”, a declarat ministrul de externe Israel Katz într-un comunicat citat de AFP.
Israelul și-a rechemat deja ambasadorul din Spania anul trecut, după ce guvernul premierului Pedro Sanchez a criticat felul în care armata israeliană derulează operațiunile militare din Fâșia Gaza.
Norvegia: Altfel nu poate fi pace
Anunțul că Norvegia va recunoaște Palestina ca stat a fost făcut miercuri, în cadrul unei conferințe de presă, de premierul Jonas Gahr Støre și de ministrul de externe Espen Barth Eide.
„Nu poate exista pace fără un stat palestinian”, a justificat premierul Støre decizia.
El a subliniat că decizia este în interesul Israelului și a subliniat că un astfel de pas nu mai poate aștepta până la încheierea unui acord de pace.
Se schimbă perspectiva în UE
Mai multe state membre ale Uniunii Europene au indicat în ultimele săptămâni că intenționează să anunțe recunoașterea statului palestinain, susținând că o soluție cu două state în Orientul Mijlociu este esențială pentru o pace durabilă în regiune.
Suedia este singura țară de până acum care a recunoscut Palestina în timp ce era membră a UE. Unele țări UE (Bulgaria, Cipru, Cehia, Ungaria, Malta, România, Polonia și Slovacia) au făcut pasul înainte de a adera la Uniune.
UE însăși și țările mari precum Germania și Franța au „oficii de reprezentanță” (în loc de ambasade) în Ramallah și sprijină financiar autoritatea palestiniană.
O majoritate covârșitoare a Adunării Generale a ONU a hotărât, pe 10 mai, că palestinienii merită statut de membri cu drepturi depline în organizație. SUA s-au abținut la vot.
În prezent, 140 de state, majoritatea din Africa, Asia și America Centrală și de Sud, recunosc statul palestinian.
***